奉和御製朝元殿朝謝玉皇大帝
作者：夏竦
朝代：宋

paragraphs: 三清右序儲繁祉，萬乘欽明答上穹。
聖化誕敷書軌混，僊游昭假地天通。
靈輝熠煜充丹禁，瑞霧霏微翳碧空。
積累有開鴻緒遠，顧懷無際慶基隆。
精心展彩威顔肅，法曲迎真睿藻融。
象舞在庭功夐異，寶符先道古難同。
奉朝嘉服祇羣后，贊帝鴻儀儼上公。
神爵乍臨香馥郁，矞雲低映樹青葱。
潔粢禋薦升嚴陛，蒼璧高蟠照曉風。
宣室受釐均大賚，洋洋春澤浹區中。